**Shelly-Ann Fraser-Pryce** (fødd **Shelly-Ann Fraser**, 27. desember 1986) er ein jamaicansk friiidrettsutøvar som har tilhøyrt verdseliten i sprint sidan 2008. Ho har vunne tre olympisk gullmedaljar og ni VM-gull på 100 meter, 200 meter og i 4 x 100 meter stafett. I alt har ho sanka 8 OL-medaljar og 11 VM-medaljar.

Aktiv
-----

Shelly-Ann Fraser deltok for fyrste gong i verdsmeisterskap under VM i friidrett 2007 i Osaka. Her fekk ho sølv med det jamaicanske stafettlaget, sjølv om ho ikkje deltok i sjølve finalen.

Sommar-OL 2008 i Beijing vart ein imponerande OL-debut av Fraser. Ho sprang til gull på 100 meter sprint med tida 10,78 sekund framom to andre landskvinner på delt sølvmedaljeplass; Sherone Simpson og Kerron Stewart. Fraser vart fyrste jamaicanske kvinne som vann olympisk gull på denne distansen nokonsinne. Ho deltok også på stafettlaget under desse leikane.

Under VM i friidrett 2009 i Berlin vart Fraser verdsmeister på 100 meter med tida 10,73; ny jamaicansk rekord. På plassane bak henne kom Kerron Stewart og Carmelita Jeter, sistnemnte frå USA. Saman med Simone Facey, Aleen Bailey og Kerron Stewart tok Fraser også gull på 4 x 100 meter stafett med tida 42,06. To år seinare, då VM i friidrett 2011 fann stad i Daegu fekk ho sølv med det jamaicanske stafettlaget. På 100-meteren enda ho på fjerdeplassen.

Sommaren 2012 flytta Fraser-Pryce landsrekorden til 10,70 heime i Kingston, før ho forsvarte tittelen som olympisk meister på 100 meter under London-leikane 2012. På 200 meter tok ho OL-sølv bak Allyson Felix frå USA. Frå Friidretts-VM 2013 i Moskva reiste Fraser-Pryce med tre gullmedaljar, etter siger på 100 m, 200 m og den korte stafetten. Under verdsmeisterskapen 2015 forsvarte ho posisjonen som verdas raskaste kvinne med siger på 100 meter og stafettgull for Jamaica.

Etter hennar landskvinne, Elaine Thompson-Herah, tok over som verdas beste sprintar på kvinnesida, kom Fraser-Pryce tilbake på toppen i 2019. Med 10,71, hennar kjappaste løp på seks år, sikra ho seg sitt sjette VM-/OL-gull på 100 meter. På 4 x 100 m stafett sprang ho den andre etappen for Jamaicas vinnarlag.

I slutten av juni 2021 vart Fraser-Pryce jamaicansk meister på 100 så vel som 200 meter. På den kortaste distansen forbetra ho landsrekorden til 10,63, på 200 m kom ho mål til tida 21,79, det var aller fyrste gongen ho sprang under 22 sekund. Under dei olympiske leikane i Tokyo kom Fraser-Pryce i mål til sølv på 100 m, berre Thompson-Herah sprang fortare. 26. august 2021 flytta Fraser-Pryce sin personbeste på 100 m til 10,60 sekund i Lausanne, likevel vart ho slått av Thomspon-Herah.

### Medaljar og plasseringar i internasjonale meisterskap

* VM 2007 i Osaka: Sølvmedalje i 4 x 100 m stafett
* OL 2008 i Beijing: Gullmedalje på 100 m – 10,78
* VM 2009 i Berlin: Gull på 100 m – 10,73, og i 4 x 100 m stafett
* VM 2011 i Daegu: Nr 4 på 100 m -10,99, sølv i 4 x 100 m stafett
* OL 2012 i London: Gull på 100 m – 10,75, sølv på 200 m – 22,09 og i 4 x 100 m stafett
* VM 2013 i Moskva: Gull på 100 m – 10,71 og 200 m – 22,17 og i 4 x 100 m stafett
* VM 2015 i Beijing: Gull på 100 m – 10,76 og i 4 x 100 m stafett
* OL 2016 i Rio de Janeiro: Bronse på 100 m, sølv i 4 x 100 m stafett
* VM 2019 i Doha: Gull på 100 m – 10,71 og i 4 x 100 m stafett
* OL i 2021 i Tokyo: Sølv på 100 m – 10,74

Kjelder
-------

* *Denne artikkelen bygger på «Shelly-Ann Fraser-Pryce» frå Wikipedia på engelsk, den 22. juni 2022.*

* «Shelly-Ann Fraser-Pryce» (på engelsk). Olympedia. Henta 9. mars 2023.

|  |  |
| --- | --- |
| Autoritetsdata | 
* Store norske leksikon
* BBC Things
* Munzinger (sport)

 |